Vindens skygge

Vindens skygge (originalt La sombra del viento) er en roman fra 2001, skrevet av den spanske forfatteren Carlos Ruiz Zafón. Boken ble en internasjonal bestselger, oversatt til 30 språk og lansert i over 40 land. Boken ble lansert på norsk for første gang i 2004, og har solgt i over 200 000 eksemplarer i Norge.
Før dette hadde den allerede oppnådd stor suksess i Europa, hvor den toppet bestselgerlistene i Spania for flere uker, og fikk hyllest fra den tyske eks-visekanselleren og eks-utenriksminister Joschka Fischer. 
I hans egen hjemby Barcelona, som er kjærlig beskrevet i boken, tok likevel mange katalanske nasjonalister anstøt av at Zafón hadde skrevet den på kastiljansk istedenfor katalansk.Zafón har senere utgitt tre bøker i samme serie: Engelens spill, Himmelens fange og El laberinto de los espíritus. Den siste har foreløpig ingen norsk oversettelse.


== Handling ==
Romanens handling er satt til Barcelona i Spania etter den spanske borgerkrigen, og handler om den unge bokhandlersønnen Daniel. En dag like etter krigen tar Daniels far ham med til De glemte bøkers kirkegård, et digert bibliotek der gamle, glemte bøker blir tatt vare på av noen få utvalgte initiativtakere. Ifølge tradisjonen skal alle som blir presentert for dette stedet adoptere en bok som de må ta vare på resten av livet. Daniel velger en bok kalt Vindens skygge, skrevet av Julian Carax. Den natten tar han med seg boken hjem og leser den, fullstendig oppslukt.
Daniel forsøker så å finne andre bøker av samme forfatter, men finner ingen. Alt han kommer over er historien om en merkelig mann som kaller seg Lain Coubert, oppkalt etter en av figurene i Vindens skygge som etterhvert viste seg å være djevelen. Coubert har oppsøkt bøker skrevet av Julian Carax i flere tiår, og brent dem etterhvert som han kom over dem. Når den mystiske figuren finner Daniel, forsøker han å få ham til å selge boken. Daniel, som blir vettskremt, tar med seg boken tilbake til bøkenes kirkegård. Men Daniel har allerede havnet midt oppe i en historie som begynte for mange år siden, og som vil true hans eget liv.


== Karakterer ==
Daniel Sempere – Sønn av en bokhandler, og historiens forteller.Fermin Romero de Torres – Daniels venn og mentor, som blir reddet fra et liv på gaten av Daniel og hans far.Señor Sempere – Daniels far, og eier av bokhandelen Sempere og sønn.Tomas Aguilar – Daniel Semperes bestevenn.Beatriz Aguilar – Søster av Tomas Aguilar.Gustavo Barceló – en velstående bokhandler og bokelsker.Clara Barceló – Gustavo Barcelós niese, som er blind og vakker.Bernarda – Barcelós hushjelp.Julián Carax – Forfatteren av Vindens Skygge.Antoni Fortuny – Hattemaker; Julians far.Sophie Carax – Julians mor.Francisco Javier Fumero – En fattig skolekamerat av Julián Carax, som senere blir en hensynsløs politiinspektør.Miquel Moliner – En velstående skolekamerat av Julián Carax, og en svært god venn.Fernando Ramos – En skolekamerat av Julián Carax som senere blir prest.Jorge Aldaya – En rik skolekamerat av Julián Carax.Penélope Aldaya – Jorges vakre søster.Don Ricardo Aldaya – Jorge og Penelopes søkkrike far.Jacinta Coronado – Penélope AldayaNuria Monfort – En venninne av Julian Carax og Miquel Moliner.Isaac Monfort – Vokteren av De Glemte Bøkers Kirkegård, der Daniel fant boken Vindens Skygge.Laín Coubert – En mystisk figur som har tatt navnet sitt fra Julians roman Vindens skygge. Han leter opp alle eksemplarer av Carax' bøker for å brenne dem.


== Referanser ==


== Eksterne lenker ==
(es) Offisielt nettsted 
(ja) Offisielt nettsted 
(en) Steder i boken vist både på et bykart over Barcelona og som en placemark-fil til Google Earth